<classify> MEYA wa Jiji la Dar es Salaam, Isaya Mwita amekubali yaishe baada ya kuiomba Mahakama ya Hakimu Mkazi Kisutu, kufuta shauri aliloliwasilisha mahakamani Januari 6, mwaka huu la kupinga kuondolewa madarakani.Mwita ambaye anawakilishwa na Wakili Hekima Mwasipu, aliwasilisha maombi ya kufuta shauri hilo Namba 32020 jana, mbele ya Hakimu Mkazi Mkuu, Janeth Mtega. Wakili Mwasipu alidai sababu zao za kutaka kuondoa shauri hilo mahakamani ni kwamba mwombaji Mwita, anaona kesi hiyo haina maana kuwepo mahakamani hapo, kwa sababu hatua za kumngoa madarakani zilishafanyika. Pia, muombaji Mwita anadai hakupewa nafasi ya kusikilizwa mahakamani, hivyo anaomba kuliondoa shauri hilo bila gharama. Hata hivyo, Wakili wa Serikali, Rashid Mohammed alidai kuwa hawana pingamizi ya maombi hayo, ila wanaomba suala la gharama liwepo, kwa sababu wamepoteza muda, rasilimali na uandaaji wa majibu kuhusu shauri hilo. Hakimu Mtega alisema anakubaliana na maombi ya muombaji ya kuliondoa shauri hilo, lakini analiondoa kwa gharama. Nje ya mahakama, Mwita pichani alidai alichokuwa anakiomba mahakamani ni kuzuia mchakato wa kuondolewa kwenye nafasi yake ya Umeya, lakini mchakato huo ulifanyika, licha ya kwamba haukufanikiwa. Alidai mjibu maombi ambaye ni Halmashauri ya Jiji, aliitisha kikao cha baraza la madiwani na kuanzisha mchakato huo, ambao alidai haujafanikiwa, kwa sababu akidi ya wajumbe haikufikiwa. Pia alidai kuwa haoni sababu ya kuendelea na kesi hiyo, kwa kuwa mahakama haikutoa zuio, alilokuwa anaomba na wakati huo huo mchakato wa kumuondoa madarakani, ulishafanyika. Wiki iliyopita, mahakama hiyo ilisema haiwezi kuzuia Mwita kuondolewa kwenye nafasi yake, kwa sababu hakuna uthibitisho juu ya uwepo wa kikao cha kumuondoa madarakani, wala hasara atakayoipata atakapoondolewa. Hakimu Mkazi Mkuu, Janeth Mtega alisema Wakili wa mwombaji, Mwasipu alikuwa na wajibu wa kuithibitishia mahakama uwepo wa kikao cha kumwondoa Mwita madarakani. Alisema ni lazima mahakama, ipewe maelezo juu ya uwepo wa kikao cha kumwondoa katika nafasi yake ya umeya, ili mahakama hiyo iweze kufikia maamuzi ya kutoa haki.Mahakama hii inatupilia mbali hoja za kutaka muombaji Mwita kubaki madarakani, kwa sababu hoja za Wakili wa muombaji hazina miguu ya kusimamia, kwa kushindwa kufuata vigezo, ikiwemo kueleza uwepo wa kikao cha kutaka kumtoa madarakani, alisema Hakimu Mtega.Katika kesi ya msingi, Mwita alikuwa anapinga mchakato wa kuondolewa kwenye nafasi yake ya umeya, kwa madai umekiuka utaratibu, kudaiwa kupendelea madiwani wa chama chake katika uundaji wa kamati mbalimbali bila kumshirikisha Mkurugenzi wa Jiji, kutumia mali gari la ofisi vibaya na kushindwa kufanya matumizi ya hisa za Shirika la Usafiri Dar es Salaam UDA.  <topic>: KITAIFA 